《次韵沈司法送行》
宋代·赵蕃

坐上著孟嘉，不问知小异。岂其眉睫殊，傥或偶相值。

余生慕名流，得见忘履屣。雅闻东嘉州，儒服类洙泗。

于今师友间，授受由原委。沈君盖其徒，往往无不肄。

向虽未云识，早已知名字。胡为冠惠文，更复仓库吏。

人之不相知，击磬与荷蒉。至其移怒时，水蟹或遭忌。

人谁不君知，相与共愕眙。君方系官曹，我乃赴幽事。

别语纵可佳，离愁渺无地。

作者简介：赵蕃（1143年～1229年），字昌父，号章泉，原籍郑州。理宗绍定二年，以直秘阁致仕，不久卒。諡文节。